Et nyt tilbud i Aalborg skal give nordjyske prostituerede rådgivning.

Der er nu hjælp at hente for prostituerede i Nordjylland, som ønsker at finde en vej ud af prostitutionen eller bare vil have rådgivning og hjælp i branchen. Tilbuddet Reden åbner i Danmarksgade i Aalborg den 1. oktober. Det er KFUK's sociale arbejde, der står bag, og der vil blive ansat to personer til det. De kommer til tage rundt til bordeller i Nordjylland, mens der også vil være en dag om ugen, hvor de prostituerede kan komme ind anonymt for at få hjælp. -Vi har et billede af, at der foregår prostitution på bordel- og værtshusbasis rundt i Nordjylland. Her kan vi give rådgivning til de prostituerede, der ønsker hjælp, siger generaldirektør i KFUK's sociale arbejde, Helle Jarlmose, til TV2/Nord. KFUK kommer til at køre tilbuddet i samarbejde med Aalborg Kommune, som investerer 475.000 kroner i projektet. Helle Jarlmose forventer, at Reden kommer til at blive mere permanent i Aalborg fra 2015. Tilbuddet Reden findes i forvejen i Aarhus, Odense og København.